作者：刘克庄
词牌/韵律：贺新郎

paragraphs: 宣引东华去。
似当年、文皇亲擢，马周徒步。
殿上风霜生白简，下殿扁舟已具。
怎不与、官家留住。
古有一言腰相印，谁教他、满箧婴鳞疏。
还笏退，不回顾。
新来边报犹飞羽。
问诸公、可无长策，少宽明主。
攀槛朱云头雪白，流落如今底处。
但一片、丹心如故。
赖有越台堪眺望，那中原、莫已平安否。
风色恶，海天暮。